
Hálózati és menetrendi fejlesztések vizsgálata Gödöllő helyi autóbusz-közlekedésében

Kulcsszavak: autóbusz; közszolgáltatás; menetrend; itf; VISUM
Dolgozatom célja Gödöllő város jelenlegi helyi autóbuszvonal-hálózatát, menetrendjét, megállóit és a járatok futásteljesítményét vizsgálva, saját és lakossági észrevételek alapján olyan módosításokat megfogalmazni, amiknek köszönhetően javulhat a közösségi közlekedés versenyképessége. A város helyi autóbusz-közlekedése számottevően az elmúlt években nem változott, ezért mára elavulttá vált, a lakossági igényeket nem, vagy nem megfelelő mértékben elégíti ki. Gödöllő útjai túlzsúfoltak, ami nem csak a tranzit, hanem a jelentős belső forgalomnak is köszönhető. A települést a HÉV és a vasút mellett számos helyközi autóbusz-vonal is kiszolgálja, ezért elengedhetetlen, hogy ezekhez a járatokhoz megfelelő helyi autóbuszos rá- és elhordás valósuljon meg a város különböző pontjai felől. Ugyancsak fontos a városrészek egymással való összekötése mellett a különböző intézmények és ipari övezetek közti közvetlen kapcsolat megteremtése, ami a jelenlegi autóbusz-állomás centrikus hálózattal nem, vagy csak részben teljesül. Továbbá a rekreációs igények kielégítését is célszerű figyelembe venni a tervezéskor, ideértve például az éjszakai közlekedést. Kutatásom során a helyi buszközlekedést átfogóan elemeztem a VISUM közlekedéstervező szoftver segítségével, majd az egyéb vizsgálatokat követően igyekeztem olyan racionális javaslatokat megfogalmazni, melyek az önkormányzati megrendelésű közszolgáltatás költségét nem befolyásolták számottevő mértékben.



